《别帅垣登舟溯江》
宋代·程公许

暂来偶作两旬留，下榻惭非孺子俦。西阁夜阑犹跋烛，北岩晚霁趣归舟。

高城回首烟波暝，短棹支颐水国秋。岁晚束书岷下去，梁园空复羡枚邹。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。